Castiello de Castellot

Lo castiello de Castellot ye un castiello aragonés que se troba situau en una penya calsinera en lo cabalto de Castellot (Mayestrato, Teruel). Teneba función defensiva, cosirando lo paso por la foz de lo río Guadalop a lo norte de Castellot. Perteneixió a la Orden de lo Santo Redentor dende 1188 dica 1196, a los templers dende 1196 dica 1317, pasando a los hespitalers. Talment estioron los templers qui construyioron l'edificio definitivo. Fue fortificau por Cabrera y desfeito por Baldomero Espartero.

Yera un castiello muito extenso con una planta irregular y cuatro recintos concentricos que aproveitaban los desnivels. Yera relativament estreito y con uns 130 m de largura como maximo.

Bi ha vestichios de tres torretons rectangulars y un torretón triangular. Tamién se conserva cualque cosa de la torre de l'homenache y una sala que podió estar una capiella. La torre de l'homenache ye de planta cuadrada con 11,5 m de lau y ye en lo cabalto d'un cuitiello mandando la foz. La sala ye rectangular con 25 m por 7 m y conserva oberturas abocinadas con arco semicircular.

Lo Castiello de Castellot estió celebre como una de las zagueras fortalezas templeras en resistir, y tamién en la primera Guerra Carlista, cuan fue asitiada por las tropas liberals.

Categoría:Molimentos de Castellot
Castellot
Castellot
Castellot
Categoría:Biens d'Intrés Cultural d'Aragón